Or milox ngok kureꞌ,
orzeꞌ ngwa Che xaꞌ nak tu men yezh Arimatea lo Pilat par minaꞌb xaꞌ lo Pilat,
weiꞌ xaꞌ kwerp cheꞌn Jesús,
mbaino nguziyël Pilat.
No Che reꞌ nak tu men cheꞌn Jesús,
per yent cho lo nzhabt xaꞌi por nizheb xaꞌ lo rë xaꞌ nak zhiꞌn lo rë men Israel.
No nu Nicodemo xaꞌ ngwadiꞌzhnu Jesús tu or yëꞌl,
nzhanu xaꞌ kwaꞌn nixlaꞌ nax mbaino noche kun mirra mbaino áloe;
no nagaꞌi nzhiꞌbraꞌ gal bichiꞌ kil.
Orzeꞌ Che kun Nicodemo mila bixaꞌ kwerp cheꞌn Jesús,
no michël bixaꞌ lare,
mbaino ngulo bixaꞌ kwaꞌn nixlaꞌ nax zeꞌ kwerp cheꞌn Me.
Seꞌ nileꞌ rë men Israel or nikaꞌch bixaꞌ men.
No plo mikëꞌ bixaꞌ Jesús lo krus,
nzhiꞌb tu bëd ya,
no zeꞌ nakxaoꞌ tu baꞌ plo ni tu men nagat gaꞌch.
Zeꞌ mikaꞌch bixaꞌ Jesús,
porke ñaꞌne gax laka plo nkë Me lo krus,
mbaino nu mizhin gax la lani cheꞌn rë men Israel,
kuzeꞌ nayen laka mikaꞌch bixaꞌ Me.
No zhë galo laka cheꞌn sman,
dox garziꞌl,
nakao raꞌ ngwa Mari Madalen roꞌ baꞌ plo migaꞌch Jesús,
orzeꞌ une xaꞌ,
lëꞌ ke kwaꞌn nayaoꞌ roꞌ baꞌ,
nax la tu lad.
Orzeꞌ karre miëk unaꞌ plo nzho Simón Per kun xtu men cheꞌn Jesús xaꞌ más nichëꞌl Me,
nzhab unaꞌ:
―¡Pas nzho cho nguloꞌ kwerp cheꞌn Señor cheꞌn be leꞌn baꞌ,
no ñanu xaꞌi,
mbaino yent cho nane plo ñanu xaꞌi!
Orzeꞌ nzhatswiꞌ Per kun xtu xaꞌ nak men cheꞌn Jesús zeꞌ roꞌ baꞌ.
Karre nzha rop bixaꞌ roꞌ baꞌ,
per galo laka xaꞌ zeꞌ mizhin roꞌ baꞌ lo Per.
Orzeꞌ ndixni xaꞌ leꞌn baꞌ,
une xaꞌ nax nab tsa lar kwaꞌn ngurël Jesús zeꞌ,
per nangayot xaꞌ leꞌn baꞌ.
No gax tich xaꞌ reꞌ mizhin Simón Per,
no tuli nguio Per leꞌn baꞌ,
orzeꞌ une xaꞌ nab tsa lar zeꞌ nax,
no nu une xaꞌ,
lar kwaꞌn ngurël yek Jesús or migaꞌch Me,
naxtsai tu lad,
chul laka nayëꞌche gax plo nax lar kwaꞌn ngurël Jesús.
Orzeꞌ nu xaꞌ kwaꞌn mizhin galo laka zeꞌ nguio leꞌn baꞌ.
Or une xaꞌ rë kureꞌ,
ngwayila xaꞌi.
Ter nzobniꞌ lo Yech cheꞌn Dios,
lëꞌ Jesús nakiꞌn ruban,
per nagat zobyek bixaꞌ kureꞌ.
Orzeꞌ ña rë men cheꞌn Me zeꞌ par lizh bixaꞌ.
No lëꞌ Mari miaꞌn roꞌ baꞌ,
kiyoꞌn xaꞌ;
no dub kiyoꞌn xaꞌ,
ndixni xaꞌ leꞌn baꞌ,
orzeꞌ une xaꞌ,
chop ganj nak lar bëo laka;
tu xaꞌ nzob plo una yek Jesús,
mbaino xtu xaꞌ nzob plo una niꞌ Me.
Lëꞌchi minabdiꞌzh rop ganj reꞌ lo Mari,
nzhab bixaꞌ:
―Unaꞌ,
¿chon kiyoꞌnal?
Unkab Mari:
―Kiyona porke naneta cho ñanu kwerp cheꞌp Señor da,
no naneta plo ngwalaꞌ bixaꞌi.
No laore milox midiꞌzh Mari kureꞌ,
lëꞌchi miëk xaꞌ al tich xaꞌ,
no une xaꞌ,
lëꞌ Jesús nzo zeꞌ,
per nangalibeꞌt xaꞌ chi Jesuze,
orzeꞌ nzhab Jesús lo xaꞌ:
―Unaꞌ,
¿chon kiyoꞌnal?
¿Cho kikwaꞌnal?
Per lëꞌ Mari mileꞌ xigab,
xaꞌ nikina rë ya nzhiꞌb zeꞌ xaꞌ reꞌ,
kuzeꞌ nzhab Mari lo xaꞌ reꞌ:
―Lëꞌ go,
chi go mbiꞌy kwerp cheꞌn Señor da,
bineu plo ngwalaꞌ goi,
par yakane.
Lëꞌchi nzhab Jesús:
―¡Mari!
Orzeꞌ miëk Mari,
milibeꞌ Mari Jesuze,
no kun widiꞌzh hebreo midiꞌzh Mari:
―¡Rabuni!
(widiꞌzh kwaꞌn gab Maestr).
Orzeꞌ nzhab Jesús:
―Nazentaꞌl da,
porke lëꞌda laore biꞌ plo nzho Xuza,
per bizë no guzhe lo rë men da,
lëꞌda biꞌ plo nzho Xuza,
Me nak ska Xuz go;
lo Dios da,
Me nak ska Dios cheꞌn go.
Orzeꞌ ngwayab Mari Madalene lo más rë men cheꞌn Jesús,
nzhab xaꞌ,
lëꞌ xaꞌ une Jesús,
mbaino nzhab xaꞌ rë kwaꞌn nzhab Jesús lo xaꞌ.